*41.számú előterjesztés*

a 2021. évi közfoglalkoztatási program indításának jóváhagyása

|  |
| --- |
| **Előterjesztő:** dr. Bozsolik Róbert polgármester  **Készítette** : dr. Firle Anna aljegyző  **Törvényességi ellenőrzést végezte:** Kondriczné dr. Varga Erzsébet jegyző |

***Tisztelt Képviselő-testület!***

A 2020. évi közfoglalkoztatási program 2020. március 1. és a 2021. február 28. közötti időszakot fedte le. A program keretében 10 főt foglalkoztatott az önkormányzat, jelenleg 9 fő áll közfoglalkoztatási jogviszonyban. A programhoz 70 %-os támogatást biztosítottak, így a foglalkoztatáshoz mindösszesen 7.676.412 Ft támogatást igényeltünk a Szekszárdi Járási Hivatal Foglalkoztatási Osztályától, és az önkormányzatnak összesen 3.289.860 Ft-ot kellett saját forrásként hozzátenni.

Az év folyamán újabb lehetőség nyílt további közfoglalkoztatási szerződés megkötésére, így 2020. július 1. és 2020. november 30. között 3 fő közfoglalkoztatottat alkalmaztunk, 100 %-os támogatottsággal.

**2021. március 1-jétől 2022. február 28-áig tartó közfoglalkoztatási program indul, a támogatási arány – a korábbi évhez képest magasabb - 85 %-os lesz.**

Ebben a foglalkoztatási programban is elsősorban kommunális és környezetvédelmi feladatok ellátásánál számítunk a közfoglalkoztatottak munkájára. A csapadékvíz-elvezetés, árokásás és -tisztítás, járdák, közutak karbantartása, erdőművelés mellett köztisztasági feladatok (közterületek tisztántartása, fűnyírás, parkgondozás, parlagfűmentesítés, illegális hulladéklerakók felkutatása és felszámolása) végzésével is számoltunk. A fenti feladatokat **6 fő segédmunkás** látná el. **1 fő takarító** foglalkoztatásával oldanánk meg a Tűzoltóság épületének, valamint az önkormányzati ingatlanok szabadságolások alatti takarítási feladatainak ellátását. A közös hivatalnál **2 fő hivatalsegéd és kézbesítő** és **1 fő egyéb ügyintéző** foglalkoztatásával tervezünk.

A munkavégzés időtartamára közfoglalkoztatási bér jár, ami emelkedést mutat a korábbi évekhez képest. A közfoglalkoztatási bér 85.000,- Ft, míg a szakképzett közfoglalkoztatottat (1 fő egyéb ügyintéző) 110.815,- Ft illeti meg a közfoglalkoztatási bér és a közfoglalkoztatási garantált bér megállapításáról szóló 170/2011.(VIII.24.) Korm. rendelet 1. § (1) bekezdés a) pontja, 2. § (1) bekezdés a) pontja szerint. A fenti tervben szereplő közfoglalkoztatottak bére 2021. március 1. és 2022. február 28. között várhatóan 11.324.292 Ft összköltséget jelent, melyhez – 9.625.648 Ft bér és járuléktámogatás elnyerése érdekében - a 2021. és 2022. évi költségvetésben 1.698.644 Ft saját forrást kell biztosítani.

A fentiekre figyelemmel javasoljuk a közfoglalkoztatási programtervezetével kapcsolatban az alábbi határozati javaslatot elfogadni:

**H a t á r o z a t i j a v a s l a t :**

**Bátaszék város 2021. évi közfoglalkoztatási programjának jóváhagyására**

Bátaszék Város Önkormányzata Képviselő-testületének - a Kormány által a 27/2021. (I. 29.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere *Magyarország helyi önkormányzatairól szóló 2011. évi CLXXXIX. törvény 13. § (1) bekezdés 12. pontjában* kapott feladatkörében eljárva

1. támogatja közfoglalkoztatás támogatására irányuló kérelem benyújtását hosszabb időtartamú közfoglalkoztatás támogatására a 2021. március 1-je és 2022. február 28-a közötti időszakra vonatkozóan,
2. A tervezett 10 fő foglalkoztatásához szükséges 9.625.648 Ft támogatás elnyerése érdekében a 15 %-os önkormányzati önerőt az alábbiak szerint biztosítja:

ba) 2021. év vonatkozásában Bátaszék Város Önkormányzatának 2021. évi költségvetéséről szóló 2/2021. (II.23) önkormányzati rendelet céltartalék terhére 1.273.983 Ft-ot,

bb) az önkormányzat 2022. évi költségvetésében 424.661 Ft tervezését irányozza elő.

*Határidő:* 2021. február 28.

*Felelős:* dr. Firle Anna aljegyző

(a határozat megküldéséért és

a kérelem benyújtásáért)

*Határozatról értesül:* Szekszárdi Járási Hivatal

Foglalkoztatási Osztály,

Bátaszéki KÖH Hatósági Iroda

Bátaszéki KÖH Pénzügyi Iroda

irattár